Det blev storfavoritten Sverige, der løb med sejren i den 60. udgave af Eurovision Song Contest efter en nervepirrende afgørelse

Sverige har vundet Eurovision Song Contest 2015!

28-årige Måns Zelmerlöw hentede sejren hjem til svenskerne med sangen ’Heroes’, hvilket er den sjette sejr i den traditionsrige sangkonkurrence for vores svenske naboer.

Måns Zelmerlöw var da også bookmakernes helt store favorit til at løfte trofæet lørdag aften, hvor 27 lande dystede i finalen. Men det blev en ekstremt tæt afgørelse i konkurrencen, hvor Rusland og Sverige skiftevis havde føringen – med Italien lige i hælene.

Bedøm selv: Er Sveriges Eurovision-sang en kopi?

Måns: 'Vi er alle helte'

Det var dog Sverige, der til sidst havde så mange point, at de ikke kunne indhentes. Sverige vandt med 365 point, Rusland med sangerinden Polina Gagarina fik 303 point, mens Italien kom på tredjepladsen med 292 point.

Og det var en lykkelig Måns Zelmerlöw, som blev interviewet på scenen, da sejren stod klart:

- Jeg er ekstremt glad. Jeg vil takke jer for, at I stemte på mig, sagde den 28-årige svensker og fortsatte:

- Vi er alle helte!

Bar' Mums: Se Grand Prix-favorit svinge nøgen i kæmpekugle

Australien på femtepladsen

Østrigerne havde disket op med noget af et show til seerne rundt omkring i Europa – et show, der blandt andet bød på et gensyn med sidste års vinder, Conchita Wurst.

Derudover deltog Australien for første gang nogensinde i Eurovision Song Contest, hvor deltageren Guy Sebastian sang nummeret ’Tonight Again’ - og endte på en femteplads.

Dette års show blev en langvarig affære - hele fire timer varede Eurovision Song Contest 2015, der gik langt over sendetid.

Melodi Grand Prix-fans kan nu se frem til næste års udgave af verdens største sangkonkurrence, der skal finde sted i Sverige.

Eurovision: Mums mod modellen

Og selvom Danmarks bidrag, Anti Social Media med nummeret ’The Way You Are’, ikke klarede den videre fra semifinalen, kan vi trøste os med, at Danmark historisk set har gode vinderchancer, når der bliver holdt Eurovision Song Contest i Sverige.

Danmark løb nemlig både med sejren, da Sverige var vært i år 2000 og i år 2013. I år 2000 var det Brødrene Olsen, der vandt i Stockholm, og i 2013 var det Emmelie de Forest, der kunne løfte trofæet i Malmø.

Sverige har tidligere vundet Eurovision Song Contest fem gange: med ABBA’s ’Waterloo’ (1974), Herreys ’Diggi-Loo Diggi-Lei’(1984), Carolas ’Fångad av en stormvind’ (1991), Charlotte Nilssons ’Take Me To Your Heaven (1999) og Loreens ’Euphoria’ (2012).